A TANÁCS HATÁROZATA
(2004. április 26.)
a Közösségnek a Csendes-óceán nyugati és középső körzetében található hosszú távon vándorló halállományok védelméről és kezeléséről szóló egyezményhez való csatlakozásáról
(2005/75/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére, összefüggésben 300. cikke (2) bekezdése első albekezdésének első mondatával és 300. cikke (3) bekezdésének második albekezdésével,
tekintettel a Bizottság javaslatára,
tekintettel az Európai Parlament hozzájárulására (1),
mivel:
(1)
A Közösség hatáskörrel rendelkezik intézkedések elfogadására a halászati erőforrások védelmével és kezelésével kapcsolatban, és megállapodások kötésére más országokkal és nemzetközi szervezetekkel.
(2)
A Közösség az Egyesült Nemzetek tengerjogi egyezményének szerződő fele, amely a nemzetközi közösség minden tagja számára előírja a tengerek biológiai erőforrásainak védelmében és kezelésében való együttműködést.
(3)
A Közösség aláírta az Egyesült Nemzetek 1982. december 10-i tengerjogi egyezményében foglalt, a kizárólagos gazdasági övezeteken túlnyúló és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodást (2) („az 1995. évi ENSZ halállományi megállapodás”).
(4)
A Csendes-óceán nyugati és középső körzetében található hosszú távon vándorló halállományok védelméről és kezeléséről szóló egyezményt a 2000. szeptember 5-én Honoluluban megrendezett, többoldalú magas szintű konferencia 7. ülésén aláírásra megnyitották.
(5)
Az egyezmény, a 35. cikkének rendelkezéseivel összhangban, a Közösség számára csatlakozásra nyitva áll.
(6)
Az Egyesült Nemzetek tengerjogi egyezményének és az 1995. évi ENSZ halállományi megállapodásnak megfelelően ez az egyezmény hatékony kezelés révén a Csendes-óceán nyugati és középső körzetében található hosszú távon vándorló halállományok hosszú távú védelmének és fenntartható felhasználásának biztosítására törekszik.
(7)
Az egyezmény hatálya alá tartozó területen közösségi halászok is tevékenykednek. Így tehát a Közösségnek érdekében áll, hogy a nemzetközi tengerjog szerinti kötelezettségeinek megfelelően teljes jogú tagjává váljon az egyezmény alapján létrehozandó regionális halászati szervezetnek. A Közösségnek ezért csatlakoznia kell ehhez az egyezményhez,
A KÖVETKEZŐKÉPPEN HATÁROZOTT:
1. cikk
A Tanács az Európai Közösségnek a Csendes-óceán nyugati és középső körzetében található hosszú távon vándorló halállományok védelméről és kezeléséről szóló egyezményhez való csatlakozását jóváhagyja.
Az egyezmény szövegét csatolták e határozathoz.
2. cikk
A Tanács elnöke felhatalmazást kap arra, hogy az egyezmény 35. cikkével összhangban kijelölje a csatlakozási okiratnak Új-Zéland kormányánál való letétbe helyezésére felhatalmazott személyt vagy személyeket.
Kelt Luxemburgban, 2004. április 26-án.